Eveniment

Bucureştiul are cea mai mare rată de angajare din România, având în vedere că mai mult de 50% dintre locuitori (adică circa 937.000 de persoane) au un loc de muncă, dublu faţă de rata de angajare la nivel naţional, arată datele centralizate de ZF pe baza informaţiilor de la Institutul Naţional de Statistică.

La polul opus este situaţia din Giurgiu, unde numai 12,5% din populaţia stabilă – adică unu din opt locuitori – are un loc de muncă, mai arată datele Statisticii aferente anului 2016.

„Statisticile relevă situaţia de pe piaţa muncii şi zonele în care s-au făcut investiţii în ultimii ani. Pe lângă Bucureşti, în Timiş, Cluj sau Sibiu au fost multe investiţii noi în industrie şi în centre de servicii, iar numărul de angajaţi a crescut. În schimb, în judeţele mai puţin dezvoltate din punct de vedere economic, cum sunt cele din Moldova, nu s-au făcut investiţii semnificative şi nici nu am auzit de vreo companie care intenţionează să facă angajări masive la Vaslui, de exemplu“, a explicat Felix Toma, di­rectorul general al firmei de recrutare şi închiriere de forţă de muncă în regim temporar Gi Group, un business de circa 125 de milioane de lei anul trecut.